Dít is nou se troumodes en -spyskaarte - Jou Gesin | Solidariteit WêreldJou Gesin | Solidariteit Wêreld
Tuis › Artikels › Dít is nou se troumodes en -spyskaarte
Dít is nou se troumodes en -spyskaarte
Dit is amptelik: Die nuwe trouseisoen is oop. Vir die volgende paar maande sal kerke en sale vol wees soos die vrolikheid gevier word. Net soos die modes elke seisoen verander, is daar jaarliks ook nuwe troumodes. Ons het gaan uitvind wat "in" is vir die komende trouseisoen.
Wat is die modetendense in trourokke vir die volgende seisoen?
Diaan Daniels, 'n modeontwerper van Bloemfontein, sê daar is 'n paar tendense wat bruide op die oomblik volg, soos deursigtige vleesmateriaal-bostukke wat insmelt by jou velkleur, en kantappliek (dit lyk soos 'n kanttatoeëermerk). Sommige bruide is verlief op die boheemse styl met 'n middelromp in sagte lae van tulle in skakerings van vlees, ivoor en blos. Die tydlose klassieke nommertjie bly ook 'n treffer.
Diaan sê dit is baie belangrik dat bruide vroegtydig na 'n rok begin soek.
Een van die vrae wat bruide die meeste vra, is: Hoe kies jy tussen 'n gereed-om-te-dra trourok en een wat op bestelling gemaak word?
Diaan sê dit is eenvoudig. "'n Spesiaal gemaakte rok is enig in sy soort en word vir jou ontwerp, volgens jou lyf. Die van-die-rak-af-reekse is 'n rok wat jy moet kies en bestel in jou standaardgrootte. Dit word aangepas, met 'n paar verstellings om perfek te pas. Hierdie opsie is beslis vir die bruid wat op haar senuwees is om 'n rok van die begin af te laat maak en ook vir die bruid wat nie net van 'n skets af 'n keuse kan maak nie."
Sal daar 'n tyd kom waar 'n bruidegom se pak gelykstaande aan 'n trourok is? Beslis, sê Diaan. "Baie ontwerperstroupakke is al geruime tyd dieselfde gehalte en unieke styl as bruidsrokke, maar bruide se rokke sal altyd meer uitstaan en die aandag steel."
Die webtuiste van Glamour Life wys ook wat die modes is wanneer dit by ander elemente van die troue kom.
Daar is 'n verskuiwing terug na meer formele, meer glansryke troues eerder as die informeler geleenthede wat die afgelope jare gewild was, en hierdie tendens word natuurlik ook deur die spyskaart weerspieël.
Vindingryke vingerhappies: Die tradisionele groot buffetete word vervang deur kleiner kosstasies waar elegante vingerhappies voorgesit word. Bruidspare kan hulle gunsteling-geregte of -restaurante as inspirasie gebruik en 'n verskeidenheid smaaklike versnaperinge voorsit.
Smaakvol en stylvol: Spyskaarte op swartborde, kos op snyplanke, oorgroot slaaibakke en drankies in blikkies staan nou eers weer opsy. Paartjies wil toenemend 'n driegang-maaltyd op 'n "skoon" en mooi gedekte tafel geniet.
Kreatiewe drankies: Jenewer met roosmaryn en kruisementblare in borrels. Drankies is nie meer net daar om die dors te les nie; dis deesdae ook 'n belangrike deel van die spyskaartbeplanning. Gesofistikeerde skemerkelkies word gemeng met kruie soos roosmaryn en kruisement, dikwels by drankstasies waar gaste hulself kan help.
Kostrokkies: Weg is die tradisionele boud, aartappels en pampoenkoekies. Paartjies kies deesdae hartlike en heerlike kuierkos wat sommer uit 'n kostrokkie bedien word. Dis glo ook 'n goeie manier om te sorg dat 'n troue nie te styf raak nie.
Lewende optredes: Vermaak behels meer as net 'n band, hoewel goeie musiek steeds baie belangrik is. Vanjaar gaan meer lewende optredes by troues te sien wees. Akrobate, kore en dansgroepe is maar 'n paar van die soort items wat paartjies reël om hul gaste te vermaak.
Bykomende bron: Glamour Life by https://www.glamour.com/story/wedding-trends-2017
Resep: Gebraaide malvalekkers-kaaskoek
Deur Lea Brink Kinderlik lekker! Die gebraaide malvalekkers sal jou aan jou kinderjare laat terugdink. Jy benodig: Kors: 2 pakkies gekrummelde tennisbeskuitjies ½ koppie gesmelte botter Vulsel: 1½ koppies roomkaas 200 ml vars room 1 koppie strooisuiker ½ koppie kakaopoeier ½ teelepel kaneel 3 eiers Bolaag: 200g klein (mini) wit ... Lees meer
Deur Lea Brink Vir aandete met 'n lekker skop. Jy benodig: 500g pennepasta 200g groen aspersies 200g wit sampioene 4 eiers, geklits 100 ml vars room 1 koppie gerasperde mozzarellakaas 200 ml droë witwyn 2 knoffelhuisies, opgesny sout en peper na smaak 2 eetlepels gekapte koljander ½ gekapte ui 2 ... Lees meer
My kind is bang vir die donker
Deur Marli Naidoo 'n Vrees vir die donker is algemeen in kinders, en begin gewoonlik in die peuterstadium. Dit is die tyd wanneer 'n kind se verbeelding ontwikkel. Ongelukkig is hierdie vrees blywend vir sommige kinders. Dié met angstige persoonlikhede kan ook meer ernstig deur vrees geaffekteer word, en kan ... Lees meer